शिव, हसामुद्दीन और आशीष से मेडल के रंग बदलने की उम्मीद; भारत को नहीं मिला है अब तक गोल्ड
IBA Men's World Boxing Championships Tashkent 2023 Update - पुरूषों का वर्ल्ड बॉक्सिंग चैंपियनशिप आज से ताशकंद में शुरू होगा। भारत के 13 बॉक्सर इस बार भाग ले रहे हैं। इस वर्ल्ड चैंपियनशिप में भारत की ओर से बेस्ट प्रदर्शन कर चुके अमित पंघल टीम में जगह नहीं बना पाए हैं
पुरूषों का वर्ल्ड बॉक्सिंग चैंपियनशिप आज से ताशकंद में शुरू होगा। भारत के 13 बॉक्सर इस बार भाग ले रहे हैं। इस वर्ल्ड चैंपियनशिप में भारत की ओर से बेस्ट प्रदर्शन कर चुके अमित पंघल टीम में जगह नहीं बना पाए हैं। पंघल ने 2019 में सिल्वर मेडल जीता था। भारत आज तक पुरुषों में वर्ल्ड बॉक्सिंग चैंपियनशिप में गोल्ड मेडल नहीं जीता है। भारत को पिछले सीजन में आकाश कुमार ने केवल बॉन्ज मेडल जीता था।
एशियन गेम्स से पहले बॉक्सरों की परीक्षा
इस वर्ल्ड बॉक्सिंग में 2024 पेरिस ओलिंपिक गेम्स के लिए कोटा नहीं हैं। हालांकि, इस साल सिंतबर में एशियन गेम्स में होना है। वहां 2024 में पेरिस में होने वाले ओलिंपिक गेम्स के लिए कोटा भी हे। ऐसे में यह भारतीय बॉक्सरों के लिए एशियन गेम्स से पहले अपनी तैयारियों को परखने का मौका है।
नई सिलेक्शन पॉलिसी में फिट नहीं बैठे पंघाल
दरअसल इस बार वर्ल्ड बॉक्सिंग चैंपियनशिप के लिए टीम के चयन में नई सिलेक्शन पॉलिसी को अपनाया गया। इसके तहत ट्रायल के बजाय करीब 1 महीने तक विशेषज्ञों की टीम खिलाड़ियों की ट्रेनिंग के दौरान उनका मूल्यांकन किया। इसमें सबसे ज्यादा अंक पाने वाले बॉक्सर को ही वर्ल्ड बॉक्सिंग चैंपियनशिप के लिए टीम में उस वेट में जगह दी गई। अमित को विशषज्ञों की टीम ने 682 अंक दिए थे। वह दूसरे स्थान पर रहे, जबकि दीपक कुमार को 731 अंक मिले। वह पहले स्थान पर रहे। दीपक का प्रदर्शन में हाल में बेहतर रहा है। उन्होंने स्ट्रैंड्जा मेमोरियल टूर्नामेंट में 2016 के रियो ओलिंपिक के गोल्ड मेडलिस्ट और 2019 के वर्ल्ड चैंपियन उज़्बेकिस्तान के शाखोबिदिन ज़ोइरोव को हराया।
शिव थापा से है काफी उम्मीद
अमित की गैर मौजूदगी में 6 बार के एशियाई चैंपियनशिप के मेडलिस्ट शिव थापा से 63 किलो वेट में मेडल की उम्मीद होगी। शिव 2015 वर्ल्ड चैंपियनशिप में ब्रॉन्ज मेडल जीत चुके हैं। शिव के आलवा 57 किलो वेट में मोहम्मद हुसामुद्दीन और 80 किलो वेट में आशीष चौधरी से मेडल की काफी उम्मीद है। हुसामुद्दीन दो बार के कॉमनवेल्थ गेम्स में मेडल जीत चुके हैं। आशीष एशियाई चैंपियनशिप में सिल्वर मेडल अपने नाम कर चुके हैं। आशीष ने टोक्यो ओलिंपिक में भी देश का प्रतिनिधित्व किया था।
सचिन-हर्ष पहली बार ले रहे हैं भाग
टीम में 2021 यूथ वर्ल्ड चैंपियन सचिन सिवाच (54 किग्रा) और हर्ष चौधरी (86 किग्रा) पहली बार वर्ल्ड चैंपियनशिप में भाग लेंगे। इनके अलावा सभी बॉक्सरों के पास वर्ल्ड बॉक्सिंग चैंपियनशिप में खेलने का अनुभव है।
104 देशों के 640 बॉक्सर ले रहे हैं भाग
ताशकंद में 104 देशों के करीब 640 बॉक्सर भाग ले रहे हैं। इसमें सात डिफेंडिंग वर्ल्ड चैंपियन भी शामिल होंगे, जिनमें फ्रांस के सोफियान ओउमिहा, जापान की टोमोया त्सुबोई और सिवोन्रेट्स ओकाज़ावा, अजरबैजान के लोरेन अल्फोंसो, कजाकिस्तान के सकेन बिबोसिनोव और क्यूबा के योएनलिस हर्नांडेज़ मार्टिनेज और जूलियो ला क्रूज़ शामिल हैं।
भारत के आज दो मुकाबले
पहले दिन भारत के दो बॉक्सर रिंग में उतरेंगे। 54-57 किलोग्राम में मोहम्मद हसमुद्दीन और 57-60 किलोग्राम में वरिंदर सिंह भाग लेंगे।